เอไอเอไทยกำไรที่2ในเอเชีย
เดินหน้าผสมความคุ้มครองเสิร์ฟตลาดไทย พร้อมหาตัวแทนรุ่นใหม่
4 ส.ค. 2559

เดินหน้าผสมความคุ้มครองเสิร์ฟตลาดไทย พร้อมหาตัวแทนรุ่นใหม่
เอไอเอ เผยตลาดไทยทำกำไรหลังหักภาษีเป็นอันดับ 2 ของกลุ่มในเอเชีย
กลุ่มเอไอเอ รายงานผลการดำเนินงานงวด 6 เดือนแรก สิ้นสุด ณ วันที่ 31 พ.ค. 2559 ว่า บริษัท เอไอเอ ประเทศไทย มีมูลค่าธุรกิจใหม่ 175 ล้านเหรียญสหรัฐ หรือ 6,251 ล้านบาท (อัตราแลกเปลี่ยนเงินตราต่างประเทศ ณ วันที่ 31 พ.ค. 2559 ที่ 35.72 บาท/เหรียญสหรัฐ) เพิ่มขึ้น 4% จากงวดเดียวกันของปีก่อน มีสัดส่วน 13% อยู่อันดับ 3 ของมูลค่าธุรกิจใหม่รวมของกลุ่มเอไอเอเอเชียทั้งหมด 13 ประเทศ โดยอันดับ 1 คือ ฮ่องกง มีสัดส่วน 39% อันดับ 2 คือ จีน 20% อันดับ 4 สิงคโปร์ สัดส่วน 11% มาเลเซีย 7%
สำหรับเบี้ยประกันภัยใหม่รับปีแรกมี 216 ล้านเหรียญสหรัฐ หรือราว 7,715.52 ล้านบาท ลดลง 21 ล้านเหรียญสหรัฐ หรือ 750.12 ล้านบาท มีอัตรากำไรของมูลค่าธุรกิจใหม่เพิ่มขึ้น 9.4 จุด/หุ้น มาอยู่ที่ 80.9%
ขณะที่อัตรากำไรจากการดำเนินงานหลังหักภาษีตามมาตรฐานการรายงานบัญชีสากล (IFRS) 367 ล้านเหรียญสหรัฐ หรือ 1.31 หมื่นล้านบาท เพิ่มขึ้น 15% จากงวดเดียวกันปีก่อน ทำกำไรได้ดีเป็นอันดับ 2 ของกลุ่มเอไอเอ รองจากฮ่องกง โดยไทยมีสัดส่วนอัตรากำไรจากการดำเนินงานหลังหักภาษี 19% ฮ่องกง 35% จีน 12% สิงคโปร์ 11% มาเลเซีย 6% เกาหลี 5% 
ทั้งนี้ เอไอเอ ประเทศไทย จะเดินหน้าสรรหาตัวแทนรุ่นใหม่ที่มีการศึกษาสูงเข้ามาร่วมงานและฝึกอบรมหลักสูตรเฉพาะคนกลุ่มนี้ ทำให้มีผลงานการขายเข้ามาค่อนข้างสูง โดยตัวแทนที่ได้ใบอนุญาตการขายประกันชีวิตควบการลงทุน หรือยูนิตลิงค์ เพิ่มขึ้น 65% ทำให้บริษัทมีจำนวนตัวแทนยูนิตลิงค์สูงสุดกว่า 80% ของตัวแทนยูนิตลิงค์ทั้งหมด
นอกจากนี้ จะยังคงผสมผสานความคุ้มครองที่เหมาะสมกับลูกค้าอย่างต่อเนื่อง และเดือน มิ.ย.ที่ผ่านมา ได้เปิดตัวโครงการเอไอเอ ไวทัลลิตี้ เพื่อสนับสนุนให้ประชาชนหันมาดูแลสุขภาพ สะสมแต้มเพื่อนำมาใช้เป็นส่วนลดในการซื้อประกันกับบริษัทในอนาคต
นายมาร์ค ทักเกอร์ ประธานเจ้าหน้าที่บริหารและกรรมการผู้จัดการใหญ่ กลุ่มบริษัท เอไอเอ เปิดเผยว่า เอเชียเป็นภูมิภาคที่ธุรกิจประกันชีวิตเติบโตเร็วมากที่สุดในโลก จากการที่ประชากรในภูมิภาคนี้มีรายได้ในการจับจ่ายใช้สอยเพิ่มขึ้น การขยายตัวของสังคมเมือง และเบี้ยประกันภัยในภูมิภาคนี้ที่ต่ำ